CELEX: 
Language: sk
Date: 2018-12-13 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie Komisie (EÚ) 2017/565, pokiaľ ide o určité podmienky registrácie na podporu využívania rastových trhov MSP na účely smernice Európskeho parlamentu a Rady 2014/65/EÚ

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Rozširovanie prístupu k trhovým zdrojom financovania pre spoločnosti EÚ v každej fáze ich rozvoja je ťažiskom únie kapitálových trhov (CMU). Od zavedenia akčného plánu únie kapitálových trhov dosiahla EÚ významný pokrok vo zvyšovaní zdrojov financovania pri postupnom rozširovaní spoločností a trhové financie sú všeobecnejšie dostupné v celej EÚ. Už sú zavedené nové pravidlá na posilnenie investícií fondov rizikového kapitálu EÚ (EuVECA) v startupoch a stredných spoločnostiach. Spolu s Európskym investičným fondom Komisia otvorila aj program celoeurópskeho fondu fondov rizikového kapitálu (VentureEU) na posilnenie investícií do inovatívnych startupov a scaleupov v rámci Európy. Už boli prijaté nové pravidlá týkajúce sa prospektov na podporu spoločností získavajúcich peniaze na verejných trhoch s kapitálovými a dlhovými nástrojmi. Pre menšie spoločnosti a spoločnosti so strednou trhovou kapitalizáciou, ktoré chcú získať peniaze v rámci EÚ, sa vytvára nový rastový prospekt EÚ. Okrem toho, s cieľom zlepšiť prístup k financiám pre startupy a podnikateľov Komisia navrhla európske označenie pre platformy kolektívneho financovania na investičnej a úverovej báze („európski poskytovatelia služieb kolektívneho financovania pre podnikanie“).
            
            
               Treba však vyvinúť ďalšie úsilie na rozvoj prospešnejšieho regulačného rámca podporujúceho prístup malých a stredných podnikov (MSP) k verejnému financovaniu. Malo by sa to dosiahnuť najmä propagáciou označenia rastového trhu MSP vytvoreného smernicou o trhoch s finančnými nástrojmi II (MiFID II)
                  1
                a dosiahnutím správnej rovnováhy medzi ochranou investorov a integritou trhu na jednej strane a odstránením zbytočného administratívneho zaťaženia na druhej strane.
            
            
               V preskúmaní akčného plánu únie kapitálových trhov
                  2
                v polovici trvania uverejnenom v júni 2017 Komisia posilnila zameranie na prístup MSP na verejné trhy. V tejto súvislosti sa Komisia zaviazala uverejniť „posúdenie vplyvu, v rámci ktorého preskúma, či by cielené zmeny príslušných právnych predpisov EÚ mohli viesť k vytvoreniu primeranejšieho regulačného prostredia, ktorým by sa mohlo podporiť kótovanie MSP na verejných trhoch“.
            
            
               Novokótované malé a stredné podniky sú hlavnou hnacou silou nových investícií a vytvárania pracovných miest. Nedávno kótované spoločnosti často prekonávajú spoločnosti v súkromnom vlastníctve z hľadiska ročného rastu a zvyšovania počtu zamestnancov. Kótované spoločnosti sú menej závislé od bankového financovania a využívajú diverzifikovanejších investorov, jednoduchší prístup k dodatočnému vlastnému kapitálu a dlhovému financovaniu (prostredníctvom sekundárnych ponúk) a vyšší verejný profil a uznanie značky.
            
            
               Napriek výhodám, ktoré prináša kótovanie na burze cenných papierov, však verejné trhy EÚ pre MSP majú ťažkosti s prilákaním nových emitentov. Rozhodnutie MSP ísť na verejné trhy a rozhodnutie investorov investovať do finančných nástrojov MSP ovplyvňujú mnohé faktory. Z posúdenia vplyvu
                  3
                vyplýva, že verejné trhy pre MSP čelia dvom skupinám problémov: i) na strane ponuky emitenti čelia vysokým nákladom na dosiahnutie súladu, aby mohli byť kótované na verejných trhoch; ii) na strane dopytu môže nedostatočná likvidita doliehať na emitentov (z dôvodu vyšších nákladov na kapitál), na investorov (ktorí sa môžu zdráhať investovať do MSP v prvom rade z dôvodu nízkych úrovní likvidity a súvisiacich rizík volatility) a na trhových sprostredkovateľov (ktorých obchodné modely sa opierajú o tok objednávok zákazníkov na likvidných trhoch).
            
            
               Komisia sa rozhodla predložiť legislatívny návrh spolu s delegovaným nariadením Komisie, ktoré umožní zaviesť do súboru pravidiel EÚ technické úpravy s cieľom: i) znížiť administratívne zaťaženie a regulačné náklady na dosiahnutie súladu, ktorým čelia MSP, keď sú ich finančné nástroje prijaté na obchodovanie na rastovom trhu MSP, a zároveň zabezpečiť vysokú úroveň ochrany investorov a integritu trhu a ii) zvýšiť likviditu kapitálových nástrojov kótovaných na rastových trhoch MSP. Návrh nariadenia Komisie
                  4
                umožní cielené zmeny nariadenia o zneužívaní trhu
                  5
                a nariadenia o prospekte
                  6
               . Delegovaným nariadením Komisie sa zmení rámec rastových trhov MSP, a to vytvorením novej kategórie multilaterálnych obchodných systémov (MTF) na základe smernice MiFID II.
            
            
               V smernici MiFID II sa uvádza, že cieľom rastových trhov MSP by malo byť „uľahčiť menším a stredným podnikom (MSP) prístup ku kapitálu“ a že „[p]ozornosť by sa mala zamerať na to, ako by budúce nariadenie malo ďalej posilniť a podporiť využívanie tohto trhu, tak aby bol príťažlivý pre investorov, a zabezpečiť zníženie administratívnej záťaže a poskytnúť ďalšie stimuly pre MSP, aby vstupovali na kapitálové trhy prostredníctvom rastových trhov MSP“
                  7
               .
            
            
               Z posúdenia vplyvu, ktoré predchádzalo tomuto delegovanému nariadeniu Komisie, však vyplýva, že vstup na rastové trhy MSP obmedzujú dve regulačné prekážky:
            
            
               i)Rastový trh MSP sa v súčasnosti vymedzuje ako multilaterálny obchodný systém, v ktorom najmenej 50 % emitentov predstavujú MSP. Podľa smernice 2014/65/EÚ sú emitenti kapitálových cenných papierov MSP vymedzení ako spoločnosť, ktorej priemerná trhová kapitalizácia na základe koncoročných kotácií za predchádzajúce tri kalendárne roky je nižšia ako 200 miliónov EUR. Súčasné vymedzenie pojmu emitent nekapitálových cenných papierov MSP podľa delegovaného nariadenia (EÚ) 2017/565 odkazuje na odporúčanie Komisie z roku 2003 týkajúce sa vymedzenia pojmu mikro, malé a stredné podniky
                  8
                Toto vymedzenie pojmu emitenti nekapitálových cenných papierov MSP nie je prispôsobené malým spoločnostiam, ktoré emitujú dlhopisy v MTF. Aj keď sa tieto spoločnosti môžu považovať za MSP, pri porovnaní s väčšími spoločnosťami, ktoré emitujú dlhové nástroje na verejných trhoch, často nespĺňajú kritériá stanovené v odporúčaní z roku 2003. Ak vymedzenie pojmu emitent nekapitálových cenných papierov MSP nebude dobre vyvážené, bude pre MTF ešte komplikovanejšie zaregistrovať sa ako rastový trh MSP. V dôsledku toho spoločnosti nebudú môcť využívať potenciálne úľavy udelené emitentom na rastovom trhu MSP;
            
            
               ii)Na jednej strane sú emitenti nekapitálových cenných papierov na rastovom trhu MSP povinní uverejňovať polročné finančné správy. Na druhej strane podľa smernice o transparentnosti
                  9
                sa na emitentov na regulovanom trhu, ktorí emitujú dlhopisy s jednotkovou menovitou hodnotou viac ako 100 000 EUR (ktoré sú uložené u profesionálnych investorov), nevzťahuje rovnaká povinnosť týkajúca sa uverejňovania. Táto povinnosť môže byť pre emitentov nekapitálových cenných papierov zaťažujúca. V dôsledku toho MTF, ktoré sa špecializujú na dlhopisy, alebo ktoré na svojich platformách umožňujú emisie akcií aj dlhopisov, sa môžu zdráhať zaregistrovať sa ako rastové trhy MSP.
            
            
               iii)Relatívne nízky objem akcií MSP obchodovaných v MTF sa často pripisuje malej veľkosti a obmedzenému voľne obchodovanému objemu (free float) malých emitentov. Rastové trhy MSP však nie sú povinné uložiť podmienku voľne obchodovaného objemu (v prípade emitentov, ktorí sa usilujú o prijatie na obchodovanie). Ide o minimálny objem kapitálu vo verejnom vlastníctve, s ktorým sa môže voľne obchodovať. Pri absencii voľne obchodovaného objemu môže byť likvidita nedostatočne stimulovaná na sekundárnom trhu.
            
            
               Delegované nariadenie Komisie je založené na splnomocneniach stanovených v článku 4 ods. 2 a v článku 33 ods. 8 smernice MiFID II, ktorými sa Komisii udeľuje právomoc: i) upraviť vymedzenie pojmov stanovených v článku 4 ods. 1 v súlade s vývojom na trhu a ii) spresniť požiadavky stanovené v článku 33 ods. 3, najmä pokiaľ ide o podmienky, ktoré sú stanovené na počiatočné a priebežné prijatie finančných nástrojov emitentov na obchodovanie na rastových trhoch MSP. Cieľom delegovaného nariadenia Komisie je zmeniť delegované nariadenie Komisie (EÚ) 2017/565.
            
            
               2.KONZULTÁCIE PRED PRIJATÍM AKTU
            
            
               Útvary Komisie zorganizovali 14. novembra 2017 technický seminár s približne 25 zástupcami búrz cenných papierov z 27 členských štátov. Cieľom tohto seminára bolo diskutovať o technických rezervách a potenciálnych úľavách týkajúcich sa regulačného rámca prístupu MSP na verejné trhy. Útvary Komisie zorganizovali 28. novembra 2017 na rovnakú tému aj technický seminár, na ktorom sa zišlo približne 30 zástupcov emitentov, investorov, zastupujúcich sprostredkovateľov a iných finančných sprostredkovateľov.
            
            
               Od 18. decembra 2017 do februára 2018 útvary Komisie viedli verejnú konzultáciu na tému „Budovanie primeraného regulačného prostredia na podporu kótovania MSP“. Verejná konzultácia sa zameriavala na tri hlavné oblasti: 1) ako doplniť koncepciu rastového trhu MSP vytvorenú smernicou MiFID II, 2) ako zmierniť zaťaženie spoločností kótovaných na rastových trhoch MSP a 3) ako posilniť ekosystémy obklopujúce miestne burzy cenných papierov, najmä s cieľom zlepšiť likviditu akcií kótovaných na uvedených obchodných miestach. Komisia dostala 71 odpovedí, ktoré zaslali zainteresované strany z 18 členských štátov
                  10
               . V rámci tejto verejnej konzultácie sa nastolili konkrétne otázky týkajúce sa vymedzenia pojmu emitent nekapitálových cenných papierov na účely rastového trhu MSP, povinnosti uverejňovať polročnú správu pre emitenta rastového trhu MSP a možnosti stanoviť požiadavku na minimálny voľne obchodovaný objem v právnych predpisoch EÚ.
            
            
               Komisia mala takisto stretnutia s členskými štátmi v rámci skupiny expertov Európskeho výboru pre cenné papiere (EGESC) 10. novembra 2017 a 16. apríla 2018 a v rámci zasadnutia Výboru pre finančné služby 3. mája 2018 V období od 3. do 15. mája 2018 v súlade so zásadami lepšej právnej regulácie Komisia okrem toho konzultovala s členmi skupiny EGESC o návrhu delegovaného nariadenia Komisie. Odpovedalo sedem členských štátov (DK, FR, NL, PL, PT, SE, UK).
            
            
               V súlade so zásadami lepšej právnej regulácie bol návrh delegovaného nariadenia uverejnený na webovom sídle Komisie štyri týždne od 24. mája do 21. júna 2018. Komisia dostala dvanásť príspevkov od verejných a súkromných zainteresovaných strán
                  11
               . Väčšina zainteresovaných strán bola za úpravy stanovené v návrhu delegovaného nariadenia. Niektoré zainteresované strany zároveň vyjadrili obavy, pokiaľ ide o požiadavku na minimálny voľne obchodovaný objem, pretože takáto požiadavka by sa mohla považovať za ďalšiu prekážku brániacu prvotnej verejnej ponuke akcií zo strany malých emitentov. Bez voľne obchodovaného objemu (free float) pri prijatí by však bolo možné spochybniť odôvodnenie, na základe ktorého emitent uvažuje o počiatočnej verejnej ponuke na rastovom trhu MSP namiesto toho, aby zostal súkromnou spoločnosťou. Návrh delegovaného nariadenia už prevádzkovateľovi rastového trhu MSP poskytol možnosť prispôsobiť požiadavku týkajúcu sa miestnych podmienok a stanoviť presné kritérium a prahovú hodnotu požiadavky na voľne obchodovaný objem. S cieľom ďalej riešiť obavy vyjadrené počas verejnej konzultácie sa v článku 78 ods. 2 písm. a) teraz stanovuje, že požiadavka na voľne obchodovaný objem sa môže vyjadriť ako absolútna hodnota alebo ako percentuálny podiel celkového emitovaného akciového kapitálu. V ustanovení sa ďalej spresňuje, že požiadavka na voľne obchodovaný objem je uplatniteľná len pri prvom prijatí akcií na obchodovanie (t. j. v prípade počiatočnej verejnej ponuky) a na nasledujúce prijatia (t. j. sekundárne ponuky) sa neuplatňuje.
            
         
         
            
               Na základe výsledku tejto konzultácie bol upravený aj článok 77 ods. 2 návrhu delegovaného nariadenia. V tomto článku sa v súčasnosti stanovuje, že emitent nekapitálových cenných papierov môže byť podľa smernice MiFID II kvalifikovaný ako MSP, ak nominálna hodnota jeho emisií dlhopisov za predchádzajúci kalendárny rok na všetkých obchodných miestach v rámci Únie nepresahuje 50 miliónov EUR. Odkazom na emisie dlhopisov za predchádzajúci kalendárny rok sa zabráni akejkoľvek zámene s pojmom nesplatené emisie. V dôsledku odkazu na „nominálnu hodnotu“ sa zabráni akémukoľvek problému s výkladom v prípade zmeny hodnoty nových emisií dlhopisov počas dvanásťmesačného obdobia.
            
            
               3.PRÁVNE PRVKY DELEGOVANÉHO AKTU
            
            
               Delegované nariadenie Komisie obsahuje tri prevádzkové ustanovenia. Po prvé, nahrádza sa ním súčasné vymedzenie pojmu emitent nekapitálových cenných papierov stanovené v článku 77 ods. 2 novým vymedzením pojmu vychádzajúcim z kritéria veľkosti emisie. Prahová hodnota je stanovená na úrovni 50 miliónov EUR za obdobie 12 mesiacov. To znamená, že emitent nekapitálových cenných papierov sa na účel identifikácie rastového trhu MSP bude považovať za MSP, ak nominálna hodnota jeho emisií dlhopisov za predchádzajúci kalendárny rok nepresiahne 50 miliónov EUR (s výnimkou úverov poskytnutých úverovou inštitúciou). Týmto menej reštriktívnym vymedzením sa uľahčí registrácia rastových trhov MSP, ktoré sa špecializujú na dlhopisy, a umožní sa emisia akcií aj dlhopisov. S cieľom predísť akýmkoľvek rizikám regulatórnej arbitráže sa v tomto ustanovení zároveň uvádza, že s cieľom určiť, či emitent presahuje túto prahovú hodnotu alebo nie a či sa môže kvalifikovať ako MSP, treba zohľadniť všetky emisie dlhových cenných papierov, ktoré by sa mohli vykonať na všetkých obchodných miestach v celej EÚ.
            
            
               Po druhé, delegovaným nariadením Komisie sa upravuje článok 78 ods. 2 písm. g) a ponecháva sa na rozhodnutie organizátorov rastového trhu MSP, či emitentom nekapitálových cenných papierov uložia povinnosť uverejňovať polročné finančné správy (pričom pre emitentov kapitálových cenných papierov táto povinnosť zostáva nezmenená). Tým sa vytvoria rovnaké podmienky pre emitentov nekapitálových cenných papierov na rastovom trhu MSP a pre emitentov na regulovanom trhu, na ktorých sa vzťahuje výnimka z povinnosti uverejňovať polročné finančné správy podľa smernice o transparentnosti 2004/109/ES.
            
            
               Po tretie, delegovaným nariadením Komisie sa do článku 78 ods. 2 zavádza nové písmeno j), v ktorom sa požaduje, aby sa v pravidlách kótovania na rastových trhoch MSP uložila emitentom kapitálových cenných papierov požiadavka na voľne obchodovaný objem, keď sú akcie prijaté na obchodovanie po prvýkrát. Organizátori trhu alebo investičné spoločnosti prevádzkujúce rastové trhy MSP budú mať možnosť prijať osobitné kritérium a prahovú hodnotu, pokiaľ ide o túto požiadavku na voľne obchodovaný objem. Táto požiadavka môže byť vyjadrená buď ako percentuálny podiel celkového objemu emitovaného akciového kapitálu alebo ako absolútna hodnota. Tým by sa predišlo tomu, aby sa na rastových trhoch MSP kótovali spoločnosti, ktoré sú pri prijatí úplne nelikvidné.
            
            
               DELEGOVANÉ NARIADENIE KOMISIE (EÚ) …/…
            
            
               z 13. 12. 2018,
            
            
               ktorým sa mení delegované nariadenie Komisie (EÚ) 2017/565, pokiaľ ide o určité podmienky registrácie na podporu využívania rastových trhov MSP na účely smernice Európskeho parlamentu a Rady 2014/65/EÚ
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2014/65/EÚ z 15. mája 2015 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ
                  12
               , a najmä na jej článok 4 ods. 2 a článok 33 ods. 8,
            
            
               keďže:
            
            
               (1)Únia kapitálových trhov je iniciatívou, ktorá je zameraná na zníženie závislosti od bankových úverov, na diverzifikovanie trhových zdrojov financovania pre všetky malé a stredné podniky (MSP), ako aj na emisiu dlhopisov a akcií MSP na verejných trhoch. Spoločnosti so sídlom v Únii, ktoré sa usilujú získať kapitál na obchodných miestach, čelia vysokým jednorazovým a priebežným nákladom na zverejňovanie a na dosiahnutie súladu, ktoré ich môžu v prvom rade odrádzať od toho, aby sa uchádzali o prijatie na obchodovanie na obchodných miestach Únie. Akcie, ktoré emitujú MSP na obchodných miestach Únie, okrem toho často doplácajú na nižšie úrovne likvidity a vyššiu volatilitu, čím sa zvyšujú kapitálové náklady, v dôsledku čoho je tento zdroj financovania príliš zaťažujúci.
            
            
               (2)Smernicou 2014/65/EÚ sa vytvoril nový druh obchodného miesta – rastové trhy MSP, ktoré sú podskupinou multilaterálnych obchodných systémov („MTF“) – s cieľom uľahčiť prístup MSP ku kapitálu, ako aj ďalší rozvoj špecializovaných trhov, ktoré sú zamerané na uspokojovanie potrieb emitentov MSP. V smernici 2014/65/EÚ sa zároveň počíta s tým, že pozornosť by sa mala zamerať na to, ako by budúce nariadenie malo ďalej posilniť a podporiť využívanie uvedeného trhu, tak aby bol príťažlivý pre investorov, zabezpečiť zníženie administratívnej záťaže a poskytnúť MSP ďalšiu motiváciu na to, aby vstupovali na kapitálové trhy prostredníctvom rastových trhov MSP.
            
            
               (3)S cieľom zabezpečiť likviditu a ziskovosť rastových trhov MSP sa v článku 33 ods. 3 písm. a) smernice 2014/65/EÚ vyžaduje, aby najmenej 50 % emitentov, ktorých finančné nástroje sú prijaté na obchodovanie na rastovom trhu MSP, boli MSP, ktoré emitujú akcie a/alebo dlhové cenné papiere. Podľa smernice 2014/65/EÚ sú emitenti kapitálových cenných papierov MSP vymedzení ako spoločnosť, ktorej priemerná trhová kapitalizácia na základe koncoročných kotácií za predchádzajúce tri kalendárne roky je nižšia ako 200 miliónov EUR. Na druhej strane v delegovanom nariadení Komisie (EÚ) 2017/565
                  13
                sa stanovuje, že emitent nekapitálových cenných papierov MSP (iba dlhopisov) by mal spĺňať aspoň dve z týchto troch podmienok: i) počet zamestnancov je nižší ako 250, ii) celková účtovná súvaha neprevyšuje 43 miliónov EUR a iii) čistý ročný obrat nepresahuje 50 miliónov EUR. Táto požiadavka, aby sa emitent nekapitálových cenných papierov klasifikoval ako MSP, sa považuje za príliš reštriktívnu, pretože takíto emitenti predstavujú zvyčajne väčšie spoločnosti než tradičné MSP. V dôsledku toho sa podľa delegovaného nariadenia (EÚ) 2017/565 mnohí emitenti nekapitálových cenných papierov nemôžu klasifikovať ako MSP, a to aj napriek ich pomerne malej veľkosti. Mnohé MTF špecializované na emisie dlhopisov MSP alebo umožňujúce emisie dlhopisov aj akcií sa nemôžu zaregistrovať ako rastové trhy MSP, pretože nedokážu splniť 50 % prahovú hodnotu emitentov, ktorí sa klasifikujú ako MSP. Ak prevádzkovatelia MTF nevyužívajú rámec rastových trhov MSP, emitenti v týchto MTF zasa nemôžu mať prospech z jednoduchších regulačných požiadaviek plánovaných na podporu kotácií a emisií na týchto rastových trhoch MSP. S cieľom umožniť, aby sa viac MTF zaregistrovalo ako rastové trhy MSP, by sa preto na účely rastových trhov MSP mala ako jediné kritérium na klasifikáciu emitentov nekapitálových cenných papierov ako MSP stanoviť nominálna hodnota emisií dlhopisov emitenta (s výnimkou úverov) za predchádzajúci kalendárny rok. Komisia bude monitorovať účinnosť nového vymedzenia pojmu emitent nekapitálových cenných papierov MSP zaregistrovaním systémov MTF ako rastové trhy MSP a sledovaním ich vplyvu na vývoj trhu a dôveru investorov.
            
            
               (4)Delegované nariadenie (EÚ) 2017/565 naznačuje, že rastový trh MSP by nemal mať pravidlá, ktoré emitentom ukladajú väčšiu záťaž než pravidlá, ktoré sa vzťahujú na emitentov na regulovaných trhoch. V článku 78 ods. 2 písm. g) delegovaného nariadenia (EÚ) 2017/565 sa od emitentov na rastových trhoch MSP vyžaduje, aby uverejňovali polročné finančné správy. Na druhej strane na emitentov nekapitálových cenných papierov zameraných na profesionálnych klientov na regulovaných trhoch sa podľa smernice Európskeho parlamentu a Rady 2004/109/ES takáto povinnosť nevzťahuje. Ukázalo sa, že povinnosť vypracúvať polročné finančné správy uložená emitentom nekapitálových cenných papierov na rastovom trhu MSP je neprimeraná. Keďže mnohé MTF so zameraním na MSP od emitentov nekapitálových cenných papierov nevyžadujú, aby uverejňovali polročnú finančnú správu, zdá sa, že povinná požiadavka v delegovanom nariadení (EÚ) 2017/565 prispeje k odradeniu organizátorov MTF od snahy zaregistrovať sa ako rastové trhy MSP. Organizátor rastového trhu MSP by preto mal mať možnosť rozhodnúť, či emitentom nekapitálových cenných papierov uloží povinnosť uverejňovať polročné správy alebo nie.
            
            
               (5)Niektorí emitenti na rastovom trhu MSP dali k dispozícii obmedzený objem svojho emitovaného akciového kapitálu vo verejnom vlastníctve, čo spôsobuje, že obchodovanie s týmito akciami je pre investorov riskantnejšie a má negatívny vplyv na likviditu. To zasa odrádza investorov od investovania do kótovaných akcií na rastovom trhu MSP. S cieľom zabezpečiť likviditu akcií a zvýšiť dôveru investorov by preto organizátori rastových trhov MSP mali ako podmienku na prijatie na obchodovanie po prvýkrát uložiť povinnosť mať v obehu minimálny objem akcií na účely obchodovania („podmienka voľne obchodovaného objemu“). Organizátori rastových trhov MSP by však mali mať možnosť stanoviť vhodnú prahovú hodnotu na základe konkrétnych okolností trhu, ako aj to, či by suma mala byť vyjadrená v absolútnej hodnote alebo ako percentuálny podiel celkového emitovaného akciového kapitálu.
            
            
               (6)Delegované nariadenie (EÚ) 2017/565 by sa preto malo zodpovedajúcim spôsobom zmeniť.
            
            
               (7)Po nadobudnutí účinnosti tohto nariadenia by etablovaní organizátori rastových trhov MSP mali dostať minimálnu lehotu na to, aby prispôsobili svoje podmienky týkajúce sa registrácie. Toto nariadenie by sa preto malo začať uplatňovať tri mesiace po nadobudnutí účinnosti,
            
         
         
            
               PRIJALA TOTO NARIADENIE:
            
            
               Článok 1
            
            
               Delegované nariadenie (EÚ) 2017/565 sa mení takto:
            
            
               1.V článku 77 sa odsek 2 nahrádza takto:
            
            
               „2. Emitent, ktorý nemá žiadny kapitálový nástroj, s ktorým sa obchoduje na ktoromkoľvek obchodnom mieste, sa na účely článku 4 ods. 1 bodu 13 smernice 2014/65/EÚ považuje za MSP, ak nominálna hodnota jeho emisií dlhopisov za predchádzajúci kalendárny rok na všetkých obchodných miestach v rámci Únie nepresahuje 50 miliónov EUR.“
            
            
               2.V článku 78 sa odsek 2 mení takto:
            
            
               a)Dopĺňa sa toto písmeno j):
            
            
               „j) vyžaduje od emitentov, ktorí sa usilujú o prijatie svojich akcií na obchodovanie na jeho obchodnom mieste po prvýkrát, aby sprístupnili minimálny objem svojich emitovaných akcií na obchodovanie v MTF v súlade s prahovou hodnotou, ktorú má stanoviť prevádzkovateľ MTF, a vyjadrili ho ako absolútnu hodnotu alebo ako percentuálny podiel celkového emitovaného akciového kapitálu.“
            
            
               b)Dopĺňa sa tento druhý pododsek:
            
            
               „Prevádzkovateľ MTF môže emitentov, ktorí nemajú žiadne kapitálové nástroje, s ktorými sa obchoduje v MTF, oslobodiť od povinnosti uverejňovať polročné finančné správy uvedené v tomto odseku prvom pododseku písm. g). Ak prevádzkovateľ MTF využíva možnosť podľa prvej vety tohto pododseku, príslušný orgán nevyžaduje, aby na účely prvého pododseku písm. g) emitenti, ktorí nemajú žiadne kapitálové nástroje, s ktorými sa obchoduje v MTF, boli povinní uverejňovať polročné finančné správy.“
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Uplatňuje sa od [PO: Vložte dátum 3 mesiace po nadobudnutí účinnosti].
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 13. 12. 2018
            
            
               
                     Za Komisiu
               
               
                     predseda
                     Jean-Claude JUNCKER
               
               
            
         
         
            
                  
                     (1)
                  
                        Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ
               
               
                  
                     (2)
                  
                        Oznámenie Komisie o preskúmaní akčného plánu únie kapitálových trhov v polovici trvania {[SWD(2017) 224 final] a [SWD(2017) 225 final] – 8. júna 2017}.
               
               
                  
                     (3)
                  
                        Počet posúdení vplyvu 
               
               
                  
                     (4)
                  
                        Referenčné číslo návrhu nariadenia
               
               
                  
                     (5)
                  
                        Nariadenie Európskeho parlamentu a Rady (EÚ) č. 596/2014 zo 16. apríla 2014 o zneužívaní trhu (nariadenie o zneužívaní trhu).
               
               
                  
                     (6)
                  
                        Nariadenie Európskeho parlamentu a Rady (EÚ) 2017/1129 zo 14. júna 2017 o prospekte, ktorý sa má uverejniť pri verejnej ponuke cenných papierov alebo ich prijatí na obchodovanie na regulovanom trhu.
               
               
                  
                     (7)
                  
                        Smernica 2014/65/EÚ („MiFID II“), odôvodnenie 132. 
               
               
                  
                     (8)
                  
                        Emitent nekapitálových cenných papierov sa považuje za MSP, ak podľa jeho poslednej ročnej alebo konsolidovanej účtovnej závierky spĺňa aspoň dve z nasledujúcich troch kritérií: i) priemerný počet zamestnancov počas účtovného obdobia je nižší než 250; ii) celková súvaha nepresahuje 43 miliónov EUR a iii) čistý ročný obrat nepresahuje 50 miliónov EUR (odporúčanie Komisie 2003/361/ES).
               
               
                  
                     (9)
                  
                        Smernica Európskeho parlamentu a Rady 2013/50/EÚ z 22. októbra 2013, ktorou sa mení smernica Európskeho parlamentu a Rady 2004/109/ES o harmonizácii požiadaviek na transparentnosť v súvislosti s informáciami o emitentoch, ktorých cenné papiere sú prijaté na obchodovanie na regulovanom trhu.
               
               
                  
                     (10)
                  
                        6 verejných orgánov (2 ministerstvá financií, 4 príslušné vnútroštátne orgány); 18 búrz; 35 odvetvových združení (6 zastupujúcich sprostredkovateľov, 14 zastupujúcich investičných manažérov/investičné banky, 4 zastupujúce poisťovne, 3 z oblasti účtovníctva/auditu, 2 zastupujúce ratingové agentúry, 4 zastupujúce emitentov, 1 z oblasti dôchodkového zabezpečenia), 2 mimovládne organizácie, 2 konzultačné/advokátske kancelárie, 2 podporné banky, 1 akademická inštitúcia; Skupina zainteresovaných strán v oblasti cenných papierov a trhov ESMA a Skupina používateľov finančných služieb. Uvedené zainteresované strany pochádzali z 18 členských štátov: AT, BE, CZ, DE, DK, EE, EL, ES, FI, FR, HR, IE, IT, LV, NL, PL, SE, UK.
               
               
                  
                     (11)
                  
                        4 burzy cenných papierov a jedno združenie zastupujúce burzy cenných papierov; 3 organizácie zastupujúce emitentov; 1 združenie zastupujúce banky; 1 združenie zastupujúce sprostredkovateľov a finančných sprostredkovateľov; 1 príslušný vnútroštátny orgán. Uvedené zainteresované strany pochádzali z 5 členských štátov: BE, DE, IT, SE a UK. 
               
               
                  
                     (12)
                  
                        Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).
               
               
                  
                     (13)
                  
                        Článok 77 ods. 2 delegovaného nariadenia Komisie (EÚ) 2017/565 z 25. apríla 2016, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o organizačné požiadavky a podmienky výkonu činnosti investičných spoločností, ako aj o vymedzené pojmy na účely uvedenej smernice (Ú. v. EÚ L 087, 31.3.2017, s. 1).